Maskoen Soemadiredja iku putrane Raden Umar Soemadiredja lan Nyi Raden Umi. Wiwit taun 1927, Maskoen wis aktif ing babagan pulitik kanggo ngudi kamardhikan. Amarga iku dhèwèké mèlu Parté Nasional Indonésia (PNI) kang dibawahi Ir. Soekarno. Maskoen ing PNI minangka komisaris ngrangkep minangka sekretaris II PNI cabang Bandhung. Dhèwèké asring nglakoni "propaganda" kanthi cara nyebarake prinsip-prinsip nasionalisme lan nyemangati masarakat kanggo mèlu berjuang ngrebut kamardhikan.